A patra zi de proteste în Belgrad. Sute de manifestanți au încercat să ia cu asalt clădirea Parlamentului.
Poliţia a folosit gaze lacrimogene, vineri noaptea, pentru a dispersa miile de protestatari. Sute de persoane au încercat să ia cu asalt parlamentul Serbiei. A fost a patra noapte de proteste violente faţă de decizia autorităţilor de a impune noi restricţii în contextul pandemiei de Covid-19.
La început, manifestația cu peste 10 mii de participanți, a fost pașnică, însă încet-încet, printre protestatari s-au infiltrat membrii galeriilor Steaua Roșie Belgrad și Partizan Belgrad.Aceștia au devenit violenți, au îndepărtat gardul din fața parlamentului, au urcat pe scări și, dacă inițial au părut pașnici, lucrurile au degenerat după o oră.Au aruncat cu bucăți de pavaj, sticle și petarde în forțele de ordine, care într-un final au reacționat. Au dat cu gaze lacrimogene, i-au dispersat, însă provocatorii nu s-au lăsat.Războiul a continuat pe strada din fața parlamentului, apoi pe străzile lăturalnice. Au fost reținuți mai mulți indivizi și, de asemenea, unii au fost răniți în confruntare.